Kommer oor geldhoof vir NMB | Netwerk24
Deur Lynn Williams 27 Augustus 2019 14:59
Die Nelson Mandelabaai-sakekamer het Dinsdag sy kommer uitgespreek oor die Nelson Mandelabaai-metro wat nog nie 'n heeltydse finansiële hoof aangestel het nie.
Dr. Andrew Muir, die sakekamer se president, het Dinsdag in 'n verklaring gesê die metro se versuim om 'n heeltydse finansiële hoof aan te stel, sowel as om sleutelposte wat nog vakant is te vul, wek kommer.
Muir sê die metro se versuim kom ten spyte daarvan dat die nasionale tesourie 'n ultimatum aan die metro gestel het: Stel iemand heeltyds aan, of loop die risiko dat enige aansoeke om toelae in die afwesigheid van 'n finansiële hoof in die toekoms afgekeur gaan word.
Die metro kon in die vorige boekjaar nie die toelae van R420 miljoen bestee nie, en het sedert November 2017 nie 'n heeltydse finansiële hoof nie.
"Die politieke leierskap van die metro moet die aanstelling van 'n heeltydse finansiële hoof so gou moontlik afhandel, sê Muir.
"Al die rolspelers moet hulle opnuut daartoe verbind om die stad te herbou en om die belange van die inwoners eerste te stel."
Muir se uitlatings kom in die lig daarvan dat Nkosazana Dlamini-Zuma, minister van samewerkende regering en tradisionele sake, 'n span na Port Elizabeth gaan stuur om die amptenare te help om hul huis in orde te kry.
Oscar Mabuyane, premier van die Oos-Kaap, het die voorstel gemaak dat die metro hulp moet kry omdat hulle onderpresteer en nie hul begroting kon bestee nie.